# mahāmantra-vyākhyāḥ

*hare kṛṣṇa hare kṛṣṇa kṛṣṇa kṛṣṇa hare hare*

*hare rāma hare rāma rāma rāma hare hare*

**Contents:**

1. jīva-gosvāminā saṅgrhītā aiśvarya-mayī vyākhyā, mādhurya-mayī vyākhyā, yugala-smaraṇa-mayī vyākhyā ca |
2. śrīla-gopāla-guru-gosvāmi-kṛte dve mahāmantra-vyākhye
3. śrīla-raghunātha-dāsa-gosvām-kṛtaṁ śrī-kṛṣṇa-virahe śrī-rādhāyā mahā-mantra-kīrtanam

I.

## śrīla-jīva-gosvāmi-saṅkalitā mahāmantra-vyākhyāḥ

(1)

### mahā-mantrasya aiśvarya-mayī vyākhyā

harati tri-vidhaṁ tāpaṁ janma-koṭi-śatodbhavam |

pāpaṁ ca smaratāṁ yasmāt tasmādd harir iti smṛtaḥ ||

kṛṣi bhūr-vācakaḥ śabdo ṇaś ca nirvṛti-sūcakaḥ |

tayor aikyaṁ paraṁ brahma kṛṣṇa ity abhidhīyate[[1]](#footnote-2) ||

ramante yogino'nante saty ānanda-cid-ātmani |

iti rāma-padenāsau para-brahmābhidhīyate ||[[2]](#footnote-3)

(2)

### mahāmantrasya mādhuryamayī vyākhyā

vijñāpya bhagavat-tattvaṁ cid-ghanānanda-vigraham |

haraty avidyāṁ tat-kāryam ato harir iti smṛtaḥ ||

harati kṛṣṇa-manaḥ kṛṣṇāhlāda-svarūpiṇī |

ato harety anenaiva śrī-rādhā parikīrtitā ||

ānandaika-sukha-svāmī śyāmaḥ kamala-locanaḥ |

gokulānandano nanda-nandanaḥ kṛṣṇa īryate ||

vaidagdhya-sāra-sarvasvaṁ mūrta-līlādhidaivatam |

śrī-rādhāṁ ramayan nityaṁ rāma ity abhidhīyate ||

(3)

### mahā-mantrasya yugala-smaraṇa-mayī vyākhyā

mano harati kṛṣṇasya kṛṣṇāhlāda-svarūpiṇī |

tato harā śrī-rādhaiva tasyāḥ sambodhanaṁ hare ||

apagṛhya trapāṁ dharmaṁ dhairyaṁ mānaṁ vraja-strīṇām |

veṇunā karṣati gṛhāt tena kṛṣṇo'bhidhīyate ||

ramayaty aniśaṁ rūpa-lāvaṇyair vraja-yoṣitām |

manaḥ pañcendriyāṇīha rāmas tasmāt prakīrtitaḥ ||

'''''''''''''

### II.

## śrīla-gopāla-guru-gosvāmi-kṛte dve mahāmantra-vyākhye

(1)

hare ! he hare ! mac-cittaṁ hṛtvā bhava-bandhanān mocaya |

kṛṣṇa ! he kṛṣṇa ! mac-cittam ākarṣaya |

hare ! he hare ! sva-mādhuryeṇa mac-cittaṁ hara |

kṛṣṇa ! he kṛṣṇa ! sva-bhakta-dvārā bhajana-jñāna-dānena mac-cittaṁ śodhaya |

kṛṣṇa ! he kṛṣṇa ! nāma-rūpa-guṇa-līlādiṣu man-niṣṭhāṁ kuru |

kṛṣṇa ! he kṛṣṇa ! rucir bhavatu me |

hare ! he hare ! nija-sevā-yogyaṁ māṁ kuru |

hare ! he hare ! sva-sevām ādeśaya |

hare ! he hare ! sva-preṣṭhena saha svābhīṣṭa-līlāṁ śrāvaya |

rāma ! he rāma ! preṣṭhayā saha svābhīṣṭa-līlāṁ māṁ śrāvaya |

hare ! he hare ! sva-preṣṭhena saha svābhīṣṭa-līlāṁ darśaya |

rāma ! he rāma ! preṣṭhayā saha svābhīṣṭa-līlāṁ māṁ darśaya |

rāma ! he rāma ! nāma-rūpa-guṇa-līlā-smaraṇādiṣu māṁ yojaya |

rāma ! he rāma ! tatra māṁ nija-sevā-yogyaṁ kuru |

hare ! he hare ! māṁ svāṅgīkṛtya ramasva |

hare ! he hare ! mayā saha ramasva |

(2)

hare ! kṛṣṇasya mano haratīti harā rādhā,

tasyāḥ sambodhane he hare !

kṛṣṇa ! rādhāyā manaḥ karṣatīti kṛṣṇaḥ,

tasya sambodhane he kṛṣṇa !

hare ! kṛṣṇasya lokalajjādhairyādi sarvaṁ haratīti harā rādhā, tasyāḥ sambodhane he hare !

kṛṣṇa ! rādhāyā lokalajjādhairyādi sarvaṁ karṣatīti kṛṣṇaḥ,

tasya sambodhane he kṛṣṇa !

kṛṣṇa ! yatra yatra rādhā tiṣṭhati gacchati vā

tatra tatra sā paśyati krsno māṁ spṛśati

balāt kañcukādikaṁ sarvaṁ karṣati haratīti kṛṣṇaḥ,

tasya sambodhane he kṛṣṇa !

kṛṣṇa ! punar harṣatāṁ gamayati vanaṁ karṣatīti kṛṣṇaḥ,

tasya sambodhane he kṛṣṇa !

hare ! yatra krsno gacchati tiṣṭhati vā tatra tatra paśyati rādhā mamāgre pārśve sarvatra tiṣṭhatīti harā,

tasyāḥ sambodhane he hare !

hare ! punas taṁ kṛṣṇaṁ harati sva-sthānam abhisārayatīti harā rādhā, tasyāḥ sambodhane he hare !

hare ! kṛṣṇaṁ vanaṁ harati vanam āgamayatīti harā rādhā,

tasyāḥ sambodhane he hare !

rāma ! ramayati tāṁ narma-nirīkṣaṇādineti rāmaḥ,

tasya sambodhane he rāma !

hare ! tātkālikaṁ dhairyāvalambanādikaṁ kṛṣṇasya haratīti harā rādhā, tasyāḥ sambodhane he hare !

rāma ! cumbana-stana-karṣaṇāliṅganādibhī ramate iti rāmaḥ,

tasya sambodhane he rāma !

rāma ! punas tāṁ puruṣocitāṁ kṛtvā ramayatīti rāmaḥ,

tasya sambodhane he rāma !

rāma ! punas tatra ramate iti rāmaḥ, tasya sambodhane he rāma !

hare ! punaḥ rāsānte kṛṣṇasya mano hṛtvā gacchatīti harā rādhā,

tasyāḥ sambodhane he hare !

hare ! rādhāyā mano hṛtvā gacchatīti hariḥ kṛṣṇaḥ

tasya sambodhane he hare !

''''''

### III.

## śrī-kṛṣṇa-virahe śrī-rādhāyā mahā-mantra-kīrtanam

### śrīla-raghunātha-dāsa-gosvām-kṛtam

ekadā kṛṣṇa-virahād dhyāyantī priya-saṅgamam |

mano-bāṣpa-nirāsārthaṁ jalpatīdaṁ muhur muhuḥ ||

hare kṛṣṇa hare kṛṣṇa kṛṣṇa kṛṣṇa hare hare |

hare rāma hare rāma rāma rāma hare hare ||

he hare ! sva-mādhuryeṇa mac-ceto harasi |

tatra hetur he kṛṣṇa ! iti kṛṣ-śabdasya sarvārthaḥ ṇaś ca ānanda-svarūpa iti svārthe ṇaḥ sac-cid-ānanda-svarūpaka iti svīyena sārva-dik-paramānandena sarvādhika-paramānandena vā pralobhyeti bhāvaḥ |

tataś ca, he hare ! dhairya-lajjā-guru-bhayādikam api harasi |

tataś ca, he kṛṣṇa ! sva-gṛhebhyo vanaṁ prati mām ākarṣasi |

tataś ca, he kṛṣṇa ! vanaṁ praviṣṭāyā me kañcukīṁ

sahasaivāgatya karṣasi |

tataś ca, he kṛṣṇa ! mat-kucau karṣasi |

tataś ca, he hare ! sva-bāhu-nibaddhāṁ māṁ puṣpa-śayyāṁ prati harasi |

tataś ca, he hare ! tatra niveśitāyā me

antarīyam api balād dharasi |

tataś ca, he hare ! antarīya-vasana-haraṇa-miṣeṇātma-viraha-pīḍāṁ

sarvām eva harasi |

tataś ca, he rāma ! svacchandaṁ mayi ramase |

tataś ca, he hare ! yad avaśiṣṭaṁ kiñcin me vāmyam āsīt tad api harasi |

tataś ca, he rāma ! māṁ ramayasi svasmin puruṣāyitām api karoṣi |

tataś ca, he rāma ! ramaṇīya-cuḍāmaṇe tava navīna-vaktra-mādhuryam api niḥśaṅkaṁ tad ātmānaṁ tava rāmaṇīyakaṁ man-nayanābhyāṁ dvābhyām evāsvādyate iti bhāvaḥ |

tataś ca, he rāma ! na kevalaṁ ramaṇa-rūpeṇāpi ramaṇa-kartṛ-ramaṇa-prayojakaḥ | kintu tad-bhāva-rūpā rati-mūrtir iva tvaṁ bhavasīti bhāvaḥ |

tataś ca, he hare ! mac-cetanā-mṛgīm api harasi,

ānanda-mūrcchāṁ prāpayasīti bhāvaḥ |

yato he hare siṁha-svarūpa tad api rati-karmaṇi

prakaṭita-mahā-prāgalbhya iti bhāvaḥ |

evambhūtena tvayā preyasā viyuktā kṣaṇam api kalpa-koṭim iva kathaṁ yāpayituṁ prabhavāmīti svayam eva vicāraya iti nāma-ṣoḍaśakasyabhiprāyaḥ | tataś ca nāmabhiś cumbakair iva kṛṣṇaḥ kṛṣṇayā sahasaivākṛṣṭo milita-paramānanda eva | tasyāḥ sva-sakhīnāṁ tat-parivāra-vargasya tad-bhāva-sādhakānām arvācīnānām api śrī-rādhā-kṛṣṇau mānasaṁ sampūrayataḥ |

''''''''''

iti mahāmantra-vyākhyā samāptā

1. Mbh Udyoga-parva 68(69).5, first line only. Second line has *viṣṇus tad-bhāva-yogāc ca kṛṣṇo bhavati sātvataḥ*. Jīva quotes another similar verse from the *Gautamīya-tantra*. This verse is found as the first verse in some editions of the *Gopāla-tāpanī Upaniṣad*. [↑](#footnote-ref-2)
2. Rāma-tāpanīyopaniṣad, 1.6. Credited in Caitanya-caritāmṛta (Madhya 9.29) to the Padma-purāṇa, *Rāma-śata-nāma-stotra,* 8. [↑](#footnote-ref-3)